**ELŐTERJESZTÉS**

**Szombathely Megyei Jogú Város Közgyűlésének 2023. november 30-i ülésére**

**Javaslat**

**az alapellátási orvosi ügyelet átadásával kapcsolatos döntések meghozatalára**

Szombathely Megyei Jogú Város Közgyűlése a 2023. október 26-i ülésén a 336/2023. (X.26.) Kgy. számú határozatával az Egészségügyi Szakmai Bizottság javaslata alapján kérte, hogy az új orvosi ügyeleti rendszer kialakításának helyszíne továbbra is a jelenlegi, a Szombathely, 11-es huszár út 6. fsz. 15. szám alatt legyen. A Közgyűlés egyúttal az alapellátáshoz kapcsolódó háziorvosi és házi gyermekorvosi ügyeleti feladatok átadása tárgyában kötendő megállapodást jóváhagyta azzal a módosítással, hogy a 2260/2/A/45 hrsz.-ú, természetben Szombathely, 11-es huszár út 6. fsz. 15. szám alatti ingatlan használatát ingyenesen biztosítja az Országos Mentőszolgálat (a továbbiakban: OMSZ) részére.

A Közgyűlés döntése azonnal, 2023. október 26. napján az Országos Kórházi Főigazgatóság főigazgatója, valamint az OMSZ megbízott regionális igazgatója részére egyaránt megküldésre került.

Az OMSZ Nyugat-dunántúli Regionális Mentőszervezetének regionális igazgatója 2023. november 3. napján arról tájékoztatta Önkormányzatunkat, hogy az OMSZ köszönettel vette az Önkormányzat felajánlását, és figyelembe véve a jelenlegi elhelyezés specifikumait (távolság, infrastruktúra, rendelkezésre állás), továbbá a kórház területén való működés feltételeinek teljes körű biztosításához szükséges további munkálatokat, a szombathelyi alapellátási ügyelet 2023. december 1. napjától a 11-es huszár úti telephelyen kezdi meg működését, és várhatóan 2024. év végéig ezt az elhelyezést fenntartják (1. számú melléklet). Megkeresésében Igazgató Úr kérte egyúttal az Önkormányzat és az OMSZ között kötendő megállapodás előkészítését.

Az OMSZ megkeresésével összhangban az Országos Kórházi Főigazgatóság alap- és szakellátásért felelős főigazgató-helyettese 2023. november 16. napján e-mailben a következő tájékoztatást adta: „tekintve, hogy az alapellátási ügyelet jelenleg is a 336/2023. (V.26.) Kgy. számú határozatukban foglalt helyszínen működik, infrastrukturálisan és szakmai szempontok szerint is a célnak megfelelően van kialakítva, valamint a lakosság is jól ismeri a megközelíthetőségét, ezért az OKFŐ nem látja akadályát annak, hogy az önkormányzat megállapodást kössön az ügyeleti helyszín tekintetében az Országos Mentőszolgálattal.”

Fentiek alapján előkészítésre és az aláíró felek között egyeztetésre került az ügyelet további működtetéséhez kapcsolódó megállapodás tervezete, amely a Közgyűlés által már jóváhagyott megállapodáshoz képest az alábbi változásokat tartalmazza:

1. a megállapodás 2023. december 1. 16.00 órától 2024. december 31. 16:00 óráig kerül megkötésre;
2. az OMSZ-nak az ingatlanra vonatkozó kizárólagos használatának ténye rögzítésre került (III/3.), ezzel egyidejűleg értelemszerűen az ingatlan-nyilvántartásba történő „használatba adás” jogcímen bejegyzésre vonatkozó rész törlésre került;
3. a távközlési hálózatra vonatkozó rész pontosításra került, figyelemmel arra, hogy jelenleg is van kiépített távközlési rendszer (tehát a kiépítés szükségtelen), ami természetesen az átadást követően is az ingatlanban marad (V/8.);
4. a közüzemi mérőórák fajtái felsorolásra kerültek (V/11.);
5. pontosításra került a GESZ-nél alkalmazásban álló ügyeleti munkatársak munkaviszonyának kérdése (VII/2.).

A szövegszerű megállapodás tervezete az előterjesztés 2. sz. melléklete.

Tájékoztatom a Tisztelt Közgyűlést arról, hogy az átszervezés következtében a GESZ alkalmazásában álló 3 fő egészségügyben dolgozó egészségügyi szolgálati jogviszonyú főállású gépkocsivezető, valamint 3 fő egészségügyi szolgálati jogviszonyú ápoló-diszpécser jogviszonya 2023. november 30. napjával megszüntetésre kerül, a megszüntetéssel kapcsolatos költségek (végkielégítés, felmentési időre járó díj, szabadságmegváltás, mindösszesen 29.376.000,- Ft) fedezetére a GESZ költségvetésében a jelenleg rendelkezésre álló költségvetési forráson felül további 18.063.000,- Ft fedezet biztosítása szükséges.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. november „ ”**

 **/: Dr. Nemény András :/**

**HATÁROZATI JAVASLAT**

**…./2023. (XI.30.) Kgy. számú határozat**

1. Szombathely Megyei Jogú Város Közgyűlése az előterjesztés 2. számú mellékletét képező – alapellátáshoz kapcsolódó háziorvosi és házi gyermekorvosi ügyeleti feladatok átadása tárgyában kötendő - háromoldalú megállapodást jóváhagyja.
2. A Közgyűlés a GESZ alkalmazásában álló 3 fő egészségügyben dolgozó egészségügyi szolgálati jogviszonyú főállású gépkocsivezető, valamint 3 fő egészségügyi szolgálati jogviszonyú ápoló-diszpécser jogviszonyának 2023. november 30. napjával történő megszüntetésével kapcsolatos költségek fedezetére a GESZ költségvetésében 18.063.000,- Ft-ot biztosít.
3. A Közgyűlés felhatalmazza a polgármestert és a GESZ igazgatóját a 1. pont szerinti megállapodás aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Horváth Attila alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Vigné Horváth Ilona, a GESZ igazgatója/

 **Határidő:** azonnal